Serbokroatizam
Serbokroatizam, riječ, izraz ili drugi jezični element iz srpskohrvatskoga jezika prihvaćen u drugom jeziku i(li) prilagođen njemu. Katkad se serbokroatizmima nazivaju i riječi koje su u neki jezik preuzete iz srpskohrvatskoga kao jezika posrednika pri čemu se zadržavaju srpskohrvatske jezične odlike nastale pri posuđivanju. Iako nisu znatno prisutni u rječničkom blagu drugih jezika, serbokroatizmi su razmjerno najčešći u jezičnim otocima na srpskohrvatskom govornom području (npr. u istrorumunjskome, istriotskome i dr.) te u jezicima susjednima srpskohrvatskom: albanskom, bugarskom, mađarskom, makedonskom, rumunjskom i slovenskom. U jezicima koji su geografski udaljeniji od srpskohrvatskoga serbokroatizmi su obično riječi koje označavaju predmete i pojave što se teško mogu doslovno prevesti na drugi jezik pa se samo donekle adaptiraju na fonološkom, ortografskom, morfološkom i(li) semantičkom nivou. Katkad se po potrebi može precizirati o kojem se serbokroatizmu radi pa se govori i o bosnizmima, kroatizmima, montenegrizmima i serbizmima.

Termin serbokroatizam neki autori koriste da bi sugerirali da je uzajamna razumljivost među serbokroatofonima samo privid, ili pak rezultat hotimična jezičnopolitičkog programa, i da serbokroatofoni nemaju jedan zajednički jezik, nego da govore dva, pa i više jezika.

Serbokroatizmi po jeziku 

Engleski su serbokroatizmi: cravat (kravata), slivovitz (šljivovica), tamburitza (tamburica), tesla (tesla), uvala (uvala), vampire (vampir) i dr.

Slovenski su serbokroatizmi: bivši (bivši), bodoči (budući), inozemstvo (inozemstvo), nadejati se (nadati se), nemil (nemio), neobhodno (neophodno), otvoritev (otvorenje), zahvaljujoč (zahvaljujući) i dr.

U seličkoromskome, dijalektu romskoga koji se govori u slovačkom selu Selici, serbokroatizmi su: caklo (staklo; boca), cilo (cio, sav), duhano (duhan), erd'avo (rđav), gerkáňi (grkljan), molinen (moliti), smírom (s mirom), žuto (žut; žumance) i dr.

Vidi još 

 beogradizam
 bosnizam
 čakavizam
 ekavizam
 ikavizam
 ijekavizam odn. jekavizam
 kajkavizam
 kroatizam
 kontaktna lingvistika
 montenegrizam
 posuđenice
 raguzeizam
 serbizam
 štokavizam
 zagrebizam

Izvori

Eksterni linkovi 
 Gămulescu, Dorin. 1974. Elemente de origine sârbocroată ale vocabularului dacoromân [Elementi srpskohrvatskoga porijekla u dakorumunjskom vokabularu]. Bukurešt: Editura Academiei RSR i Pančevo: Novinsko preduzeće »Libertatea«.
 Jelovšek, Alenka. 2009. Srbohrvatizmi nekoč i danes: Analiza tiska med letoma 1945 in 2005 (diplomski rad). Ljubljana: Univerza v Ljubljani, Fakulteta za družbene vede.

Srpskohrvatski jezik
Riječi